b'\n_START_ARTICLE_\nRusijos transportas\n_START_PARAGRAPH_\nRusijos transporto sistema yra viena pla\xc4\x8diausi\xc5\xb3 visame pasaulyje. \xc5\xa0alies keli\xc5\xb3, gele\xc5\xbeinkeli\xc5\xb3 ir oro linij\xc5\xb3 tinklas t\xc4\x99siasi apie 7 700 km nuo Kaliningrado iki Kam\xc4\x8diatkos. Pastaruoju metu Rusijos transporto ministerija pareng\xc4\x97 dvi \xc5\xa1alies transporto strategijas \xe2\x80\x93 2005 m. buvo priimta strategija iki 2020 m., o 2008 m. ji atnaujinta laikotarpiui iki 2030 m._NEWLINE_Transporto paslaug\xc5\xb3 eksportas yra svarbi Rusijos BVP dalis. Vyriausyb\xc4\x97 tikisi, kad nuo 2007 iki 2030 m. transporto eksporto vert\xc4\x97 sudarys 80 milijard\xc5\xb3 JAV doleri\xc5\xb3.\n_START_SECTION_\nGele\xc5\xbeinkeliai\n_START_PARAGRAPH_\nRusijos gele\xc5\xbeinkeli\xc5\xb3 tinklas yra tre\xc4\x8dias pagal ilg\xc4\xaf pasaulyje (nusileid\xc5\xbeia JAV ir Kinijai). 2011 m. traukini\xc5\xb3 tinklas sudar\xc4\x97 87 157 km. I\xc5\xa1 j\xc5\xb3 86 200 km yra \xc4\xafprastos 1 520 mm plo\xc4\x8dio v\xc4\x97\xc5\xbe\xc4\x97s. _NEWLINE_Nacionalin\xc4\x97 traukini\xc5\xb3 ve\xc5\xbe\xc4\x97ja yra Rusijos gele\xc5\xbeinkeliai (rus. \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb5 \xd0\xb6\xd0\xb5\xd0\xbb\xd0\xb5\xd0\xb7\xd0\xbd\xd1\x8b\xd0\xb5 \xd0\xb4\xd0\xbe\xd1\x80\xd0\xbe\xd0\xb3\xd0\xb8). Ji laikoma \xc5\xa1ios srities monopolininke ir viena did\xc5\xbeiausi\xc5\xb3 transporto kompanij\xc5\xb3 pasaulyje. \xc4\xaemon\xc4\x97 \xc4\xafkurta 1992 m. ir yra \xc4\xafdarbinusi 950 000 darbuotoj\xc5\xb3. 2009 m. duomenimis ji sukuria apie 2,5 proc. \xc5\xa1alies BVP. 2007 m. Rusijos gele\xc5\xbeinkeliai aptarnavo 1,3 milijardus keleivi\xc5\xb3 ir perve\xc5\xbe\xc4\x97 1,3 milijardo ton\xc5\xb3 krovini\xc5\xb3.\n_START_SECTION_\nSausumos keliai\n_START_PARAGRAPH_\n2006 m. Rusijoje buvo 933 000 km sausumos keli\xc5\xb3, i\xc5\xa1 kuri\xc5\xb3 755 000 km buvo asfaltuoti. _NEWLINE_\xc5\xa0alies keli\xc5\xb3 saugumas yra labai menkas. \xc5\xbd\xc5\xab\xc4\x8di\xc5\xb3 skai\xc4\x8dius kelyje yra \xc5\xbeenkliai didesnis nei kitose did\xc5\xbeiosiose pasaulio \xc5\xa1alyse. 2008 m. duomenimis galimyb\xc4\x97 keliuose patekti \xc4\xaf incident\xc4\x85 Rusijoje yra didesn\xc4\x97 apie 60 kart\xc5\xb3 nei Jungtin\xc4\x97je Karalyst\xc4\x97je._NEWLINE_Pagrindin\xc4\x97 \xc5\xa1alies automagistral\xc4\x97 yra 1966 m. atidarytas kelias M4 \xe2\x80\x93 jis jungia Maskv\xc4\x85, Vorone\xc5\xbe\xc4\x85, Rostov\xc4\x85 prie Dono ir Krasnodar\xc4\x85 ir siekia 1 517 km.\n_START_SECTION_\nVandens keliai\n_START_PARAGRAPH_\n2014 m. per \xc5\xa1alies j\xc5\xabr\xc5\xb3 uostus perve\xc5\xbeta 623,3 milijonai ton\xc5\xb3 krovini\xc5\xb3 \xe2\x80\x93 i\xc5\xa1 j\xc5\xb3 30 proc. sudar\xc4\x97 nafta, 20,6 proc. \xe2\x80\x93 naftos produktai, 18,6 proc. \xe2\x80\x93 akmens anglis._NEWLINE_Vienas did\xc5\xbeiausi\xc5\xb3 \xc5\xa1alies uost\xc5\xb3 yra Novorosijske, Juodojoje j\xc5\xabroje. Uostas veikia visus metus, taip pat jame \xc4\xafkurta viena svarbiausi\xc5\xb3 \xc5\xa1alies karini\xc5\xb3 j\xc5\xabros paj\xc4\x97g\xc5\xb3 flotil\xc4\x97.\n_START_SECTION_\nNaftotiekiai\n_START_PARAGRAPH_\nRusijoje yra did\xc5\xbeiausia naftotieki\xc5\xb3 sistema pasaulyje. Draugyst\xc4\x97s naftotiekis yra ilgiausias pasaulyje. Jo ilgis siekia apie 4 000 km. \xc5\xa0iuo naftotiekiu nafta tiekiama i\xc5\xa1 Rusijos ryt\xc5\xb3 \xc4\xaf Ukrain\xc4\x85, Baltarusij\xc4\x85, Lenkij\xc4\x85, Slovakij\xc4\x85, \xc4\x8cekij\xc4\x85 ir Vokietij\xc4\x85. Iki 2003\xc2\xa0m. ja buvo tiekiama nafta eksportui \xc4\xaf Latvijos Ventspilio uost\xc4\x85 ir iki 2006\xc2\xa0m. \xe2\x88\x92 Lietuvos Ma\xc5\xbeeiki\xc5\xb3 naftos perdirbimo gamyklai, bei B\xc5\xabting\xc4\x97s naftos terminalui.\n_START_SECTION_\nOro transportas\n_START_PARAGRAPH_\n2015 m. Rusijoje veik\xc4\x97 282 oro uostai. 2010 m. \xc5\xa1alies viduje oro transportu buvo perve\xc5\xbeta 1,1 milijono ton\xc5\xb3 krovini\xc5\xb3 ir 59 milijonai keleivi\xc5\xb3. Did\xc5\xbeiausias \xc5\xa1alies oro uostas yra \xc5\xa0eremetjevo oro uostas. Jis 2018 m. aptarnavo daugiau nei 45 milijonus keleivi\xc5\xb3.\n_START_SECTION_\nOrlaivi\xc5\xb3 gamyba\n_START_PARAGRAPH_\nOro transporto gamybos srityje \xc5\xa1alyje dirba apie 350 000 \xc5\xbemoni\xc5\xb3. 2006 m. buvo \xc4\xafkurta Jungtin\xc4\x97 l\xc4\x97ktuv\xc5\xb3 korporacija. \xc5\xa0i \xc4\xafmon\xc4\x97 konsoliduoja beveik visas did\xc5\xbeiausias Rusijos \xc4\xafmones, besispecializuojan\xc4\x8dias aviacijos pramon\xc4\x97je. Pagrindin\xc4\x97 kompanijos veikla \xe2\x80\x93 l\xc4\x97ktuv\xc5\xb3 projektavimas, gamyba, pardavimas ir prie\xc5\xbei\xc5\xabra.'